নাটোর প্রতিনিধি: নাটোরের গুরুদাসপুর উপজেলা প্রেসক্লাবের সভাপতি ও দৈনিক যুগান্তর প্রতিনিধি দিল মোহাম্মদের ওপর সন্ত্রাসী হামলার প্রতিবাদে ও দোষীদের গ্রেফতারের দাবিতে মানববন্ধন ও প্রতিবাদ সমাবেশ করেছে বড়াইগ্রামের সাংবাদিকবৃন্দ। শনিবার সকাল ১০টায় বড়াইগ্রাম কেন্দ্রীয় প্রেসক্লাবের উদ্যোগে বনপাড়াস্থ প্রেসক্লাব চত্বরে অনুষ্ঠিত মানববন্ধনে বক্তব্য রাখেন প্রেসক্লাব সভাপতি অমর ডি কস্তা, সাধারণ সম্পাদক পিকেএম আব্দুল বারী, সহ সাধারণ সম্পাদক দেলোয়ার হোসেন লাইফ, জাহিদ আলী, তথ্য ও প্রযুক্তি সম্পাদক সুরুজ আলী ও অন্যান্য সাংবাদিক বৃন্দ। এ সময় বক্তারা বলেন, সঠিক সংবাদ পরিবেশন করলে সাংবাদিকরা খুন হবে, হামলার শিকার হবে এটা কোন স্বাধীন ও সভ্য দেশের দৃষ্টান্ত হতে পারে না। আইনের সুশাসনের অভাবের কারণে এমনটি ঘটছে। বক্তারা গুরুদাসপুরের সাংবাদিক দিল মোহাম্মদ, বাগাতিপাড়ার সাংবাদিক আবুল কালামের ওপর সন্ত্রাসী হামলার তীব্র নিন্দা জ্ঞাপন করে অবিলম্বে হামলাকারীদের গ্রেফতার ও উপযুক্ত শাস্তি দাবি করেন। উল্লেখ, বৃহস্পতিবার রাত ৯টার দিকে পেশাগত কাজ সেরে মোটরসাইকেল যোগে বাড়ি ফেরার পথে সাংবাদিক দিল মোহাম্মদ(৫০)এর ওপর দুর্বৃত্তরা হামলা চালায়। ৫/৬ জন হামলাকারী তাকে দেশীয় অস্ত্র দিয়ে কুপিয়ে জখম করে। বর্তমানে তিনি গুরুদাসপুর স্বাস্থ্য কমপ্লেক্সে ভর্তি রয়েছেন। তবে তিনি আশংকামুক্ত। অপরদিকে গত ৭ সেপ্টেম্বর দৈনিক জনতার বাগাতিপাড়া উপজেলা প্রতিনিধি আবুল কালাম(৪০) এর ওপর স্থানীয় চিহ্নিত সন্ত্রাসীরা হামলা চালিয়ে আহত করে। সম্প্রতি ওই সাংবাদিক উপজেলা স্বাস্থ্য কমপ্লেক্স থেকে সুস্থ হয়ে বাড়ি ফিরেছেন।